جمهورباشقانلیغی سؤزچوسو ابراهیم قالین، فنلاند و سوئدین ناتویا مراجعتی و تۆرکیه‌نین قایغیلاری ایله باغلی دانیشیقلارین داوام ائدجگینی، مادرید ذیروه‌سینین سون تاریخ اولمادیغینی بیلدیردی.
ابراهیم قالین و خاریجی ایشلر باخان یاردیمچیسی ائلچی سدات اؤنال، سوئد و فنلاندین ناتویا عضولوک باش‌ووروسو قونوسو اوچون، بلژیکین باشکندی بروکسل‌ده‌کی ناتو قرارگاهین‌دا گؤروشمه‌لر گئرچکلشدیردی.
بورادا مطبوعاتا آچیقلاما وئره‌ن قالین، عضولوک مراجعتلری ایله باغلی دانیشیقلارین داوام ائدجگینی، ۲۹-۳۰ ژوئن تاریخلرینده ایسپانیانین باشکندی مادریدده گئچیریله‌جک دیروه‌نین سون تاریخ اولمادیغینی وورغولادی.
قالین، ناتونون بیر گۆونلیک اتفاقی اولدوغو حقیقتینی، اتفاقا عضو اولماق ایسته‌یه‌ن اؤلکه‌لرین ناتو حؤکوملرینی تام شکیلده یئرینه یئتیرمه و عضو دؤولتلرین ایفاده ائتدیگی گۆونلیک قایغیلارینی قارشیلاما تعهدلاری اولدوغونو، مخاطبلره چاتدیردیقلارینی ایفاده ائتدی.
قالین، بوندان سونراکی پروسه‌ده معیین ائدیجی فاکتورون سؤزوگئدن ایکی اؤلکه‌نین آتاجاغی ملموس آددیملار اولدوغونا دقت چکدی.
سؤزچو قالین، بؤلوجو ترور هؤرگوتو پ‌کاکانین سوئد‌ده‌کی تبلیغاتی فعالیتلرینی ایسه "هؤرگوتون (بو اؤلکه‌ده) ایللر ایچینده قازاندیغی وارلیغینین ملموس گؤستریجیسی" اولاراق دگرلندیردی. قالین،
"پ‌کاکانین آوروپانین گؤبگینده بو اؤلکه‌لری اله گئچیرمیش کیمی فعالیت زنجیری ایچریسنده اولماسینین قبول ائدیلمز" اولدوغونو بیلدیررک، بو قونونو یاخیندان ایزله‌دیکلرینی قید ائتدی.
ناتودان وئریله‌ن یازیلی آچیقلامادا، باش کاتیب ینس استولتنبرگین دعوتی ایله تۆرکیه، فنلاند و سوئد‌دن یوکسک سویه‌لی مقاملارین بروکسل‌ده‌کی قرارگاه‌‌دا بیر آرایا گلدیگی بیلدیریلدی.
آچیقلامادا، فنلاند و سوئدین ناتویا عضولوک مراجعتلرینین ایرلیله‌ییشی اوچون تۆرکیه‌نین گوندمه گتیردیگی گۆونلیک قایغیلارینین موذاکیره ائدیلدیگی دانیشیقلارلا باغلی، استولتنبرگین آشاغی‌داکی فیکیرلرینه یئر وئریلدی:
"تۆرکیه‌نین ترورلا باغلی حل ائتمه‌لی اولدوغوموز قانونی گۆونلیک قایغیلاری وار. اونا گؤره ده فنلاند و سوئدین ناتویا عضولوک مراجعتلری ایله باغلی موذاکیره‌لریمیزی داوام ائتدیرجییک و ان قیسا زامان‌دا بیر یول تاپماغی صبیرسیزلیکله گؤزله‌ییرم".
آچیقلامادا، دانیشیقلارین گله‌جک گونلرده داوام ائتدیریله‌جگی قید ائدیلدی.
